Document ID: 32004R0037

Komisjoni määrus (EÜ) nr 37/2004,
9. jaanuar 2004,
millega muudetakse nõukogu määrust (EÜ) nr 747/2001 teatavate Marokost pärinevate põllumajandustoodete ühenduse tariifi- ja individuaalkvootide osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. aprilli 2001. aasta määrust (EÜ) nr 747/2001 (millega sätestatakse teatavate Vahemeremaadega sõlmitud kokkulepete alusel sooduskohtlemiseks kõlblike toodete ühenduse tariifi- ja individuaalkvootide haldamine ning tunnistatakse kehtetuks määrused (EÜ) nr 1981/94 ja (EÜ) nr 943/95), [1] eriti selle artikli 5 lõike 1 punkt b,
ning arvestades järgmist:
(1) Euroopa Ühenduse ja Maroko Kuningriigi vahel on kirjade vahetuse teel 22. detsembril 2003. aastal sõlmitud kokkulepe vastastikuste liberaliseerimismeetmete ning EÜ-Maroko vahelise assotsiatsioonilepingu protokollide nr 1 ja 3 asendamise kohta. Uut kokkulepet kohaldatakse 1. jaanuarist 2004, v.a selle põllumajandusprotokolli nr 1 (edaspidi "protokoll nr 1") artikleid 2, 4 ja 5, mis käsitlevad Marokost pärit põllumajandustoodete Euroopasse importimise suhtes kohaldatavat korda. Nimetatud artikleid kohaldatakse 1. oktoobrist 2003 tomatite osas tehtud soodustuste suhtes.
(2) Protokolliga nr 1 nähakse ette uued tariifisoodustused ja muudatused olemasolevates soodustustes, mis nähti ette määruse (EÜ) nr 747/2001 II lisaga ning millest mõned kuuluvad ühenduse tariifi- ja individuaalkvootide alla.
(3) Teatavate põllumajandustoodete puhul, mille suhtes kohaldatakse tariifisoodustusi individuaalkvootide piires, on protokolliga nr 1 ette nähtud tollimaksuvabastus tariifikvootide piires või kogusepiiranguta tollimaksuvabastus.
(4) Protokolliga nr 1 ettenähtud tariifisoodustuste rakendamiseks on vaja muuta määrust (EÜ) nr 747/2001.
(5) Juhul kui kvoodi kehtivusaeg algab enne uue kokkuleppe jõustumist, tuleb tariifikvootide arvutamiseks esimesel rakendusaastal vähendada tariifikvoodi mahtusid proportsionaalselt enne kõnealust kuupäeva möödunud ajavahemikuga, v.a tomatite puhul, mis kuuluvad CN-koodi 07020000 alla.
(6) Et hõlbustada määruses (EÜ) nr 747/2001 sätestatud teatavate olemasolevate tariifikvootide haldamist, loetakse nende kvootide raames imporditud mahtusid tariifikvootide hulka, mis on sätestatud määrusega (EÜ) nr 747/2001, mida on muudetud käesoleva määrusega.
(7) Uus kokkulepe näeb ette, et värskete või jahutatud tomatite osas kohaldatakse tariifikvoote 1. oktoobrist 2003. Määrusega (EÜ) nr 747/2001 kehtestatud tariifikvootide alusel 1. oktoobrist 2003 ühenduse turul vabas ringluses olevate värskete ja jahutatud tomatite mahtu tuleb seega arvestada määrusega (EÜ) 747/2004 (mida on muudetud käesoleva määrusega) avatud tariifikvootide kohaldamisel.
(8) Protokolli nr 1 kohaselt sõltub 1. novembrist 31. maini kohaldatav värskete ja jahutatud tomatite lisakvoodi maht igal aastal eelnenud perioodil 1. oktoobrist 31. maini Marokost pärinevate ühenduse turul vabasse ringlusse lastud tomatite kogumahust. Sellest tulenevalt vaatab Euroopa Komisjon igal aastal enne 1. novembrit üle eelnenud ajavahemikul 1. oktoobrist 31. maini vabasse ringlusse lastud mahu ja võtab vastu lisakvoodi mahu kohandamiseks vajalikud sätted.
(9) Värskete ja jahutatud tomatite tariifikvootide osas tuleks vastavalt protokollile nr 1 ette näha, et impordihooajal 1. oktoobrist 1. maini võib kasutamata kuutariifi mahu kahel konkreetsel kuupäeval üle kanda samal impordihooajal kohaldatava lisakvoodi mahusse.
(10) Vastavalt protokollile nr 1 suurendatakse ajavahemikul 1. jaanuar 2004 kuni 1. jaanuar 2007 teatavate toodete tariifikvoote iga-aastaselt, kokku neljas võrdses osas, kusjuures iga suurendus moodustab 3 % nende kogustest.
(11) Käesoleva määrusega ettenähtud sätteid peaks kohaldama alates uue kokkuleppe jõustumise kuupäevast, seega on käesolevat määrust kohane rakendada võimalikult kiiresti.
(12) Käesolevas määruses ettenähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 747/2001 muudetakse järgmiselt:
1. Lisatakse artikkel 3a järgmises sõnastuses:
"Artikkel 3a
Marokost pärinevate tomatite tariifikvootide erisätted
CN-koodi 07020000 alla kuuluvate igal hooajal 1. oktoobrist 31. maini (edaspidi "impordihooaeg") ühenduse turul vabasse ringlusesse lastud tomatite puhul peab igakuiste tariifikvootide, mida kohaldatakse järjekorranumbri 09.1104 all vastavalt 1. oktoobrist 31. detsembrini ja 1. jaanuarist 31. märtsini, kasutamise lõpetama iga aasta 15. jaanuaril ja 1. aprillile järgneval teisel Euroopa Komisjoni tööpäeval. Järgmisel komisjoni tööpäeval peavad komisjoni teenistused kindlaks määrama iga tariifikvoodi kasutamata saldo ja võimaldama selle kasutamist sellel impordihooajal järjekorranumbri 09.1112 all kohaldatava lisakvoodi raames.
Tariifikvootide peatamisele järgnevatel kuupäevadel peatatud igakuiste tariifikvootide tagasiulatuv kasutamine ja edasine peatatud tariifikvootide kasutamata osa ülekandmine peab toimuma sellel impordihooajal kohaldatava lisakvoodi piires."
2. II lisa asendatakse käesoleva määruse lisas esitatud tekstiga.
Artikkel 2
1. 1. jaanuaril 2004. aastal veel kehtivate tariifikvootide kogused, mis on ühenduses vabas ringluses määruse (EÜ) nr 747/2001 kvootide nr 09.1115, 09.1122, 09.1130, 09.1133, 09.1136 ja 09.1137 alusel, loetakse määruse (EÜ) nr 747/2001 II lisaga sätestatud kvootide hulka, nagu seda on muudetud käesoleva määrusega.
2. 1. oktoobrist 2003 CN-koodi 07020000 alla kuuluvad tomatite kogused, mis vastavalt määrusele (EÜ) nr 747/2001 on ühenduses vabas ringluses kvootide nr 09.1116, 09.1189 ja 09.1190 alusel, loetakse vastavalt määruse (EÜ) nr 747/2001 II lisale nimetatud toodetele sellest kuupäevast avatud kvootide hulka, nagu seda on muudetud käesoleva määrusega.
Artikkel 3
Käesolev määrus jõustub Euroopa Liidu Teatajas avaldamise päeval.
Seda kohaldatakse 1. jaanuarist 2004, v.a lõikes kolm ja neli viidatud tariifikvoote.
CN-koodi 07020000 alla kuuluvate tomatite suhtes kohaldatakse tariifikvooti järjekorranumbriga 09.1104 1. oktoobrist 2003.
CN-koodi 07020000 alla kuuluvate tomatite suhtes kohaldatakse tariifikvooti järjekorranumbriga 09.1112 1. novembrist 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 9. jaanuar 2004

Labels: 3
18
6